b'\n_START_ARTICLE_\nKalle J\xc3\xbcrgenson\n_START_SECTION_\nHaridus ja t\xc3\xb6\xc3\xb6kohad\n_START_PARAGRAPH_\nTa l\xc3\xb5petas Tallinna 17. Keskkooli (1978) ja Tartu \xc3\x9clikooli f\xc3\xbc\xc3\xbcsika erialal (1984)._NEWLINE_P\xc3\xa4rast \xc3\xbclikooli l\xc3\xb5petamist t\xc3\xb6\xc3\xb6tas Kalle J\xc3\xbcrgenson J\xc3\xb5geva 1. Keskkooli kaug\xc3\xb5ppeosakonna juhatajana ja sama kooli f\xc3\xbc\xc3\xbcsika\xc3\xb5petajana._NEWLINE_Aastatel 1985\xe2\x80\x931988 j\xc3\xa4tkas ta \xc3\xb5pinguid Tartu \xc3\x9clikooli aspirantuuris astrof\xc3\xbc\xc3\xbcsika alal ning t\xc3\xb6\xc3\xb6tas samal perioodil T\xc3\xb5raveres Astrof\xc3\xbc\xc3\xbcsika ja Atmosf\xc3\xa4\xc3\xa4rif\xc3\xbc\xc3\xbcsika Instituudis._NEWLINE_P\xc3\xa4rast Riigikogust lahkumist aastal 2003 t\xc3\xb6\xc3\xb6tas ta mitmel ametikohal nii era- kui ka avalikus sektoris. Aastatel 2005\xe2\x80\x932007 oli ta Elva G\xc3\xbcmnaasiumi direktori aset\xc3\xa4itja \xc3\xb5ppe- ja kasvatust\xc3\xb6\xc3\xb6 alal ja alates aastast 2007 V\xc3\xb5rumaa Kutsehariduskeskuses f\xc3\xbc\xc3\xbcsika\xc3\xb5petaja. Muu tegevuse k\xc3\xb5rval tegeleb ta t\xc3\xa4iskasvanute koolitamisega. 2014. aastast t\xc3\xb6\xc3\xb6tas ta Antsla G\xc3\xbcmnaasiumi direktorina. Alates augustist 2015 on ta Mustvee g\xc3\xbcmnaasiumi \xc3\xb5ppejuht.\n_START_SECTION_\nPoliitiline tegevus\n_START_PARAGRAPH_\n1988. aastal oli Kalle J\xc3\xbcrgenson \xc3\xbcks Eesti Kristlik-Demokraatliku Erakonna asutajaid ja selle juhatuse liige kuni erakonna liitumiseni Rahvusliku Koonderakonnaga Isamaa. P\xc3\xa4rast viimase liitumist ERSP-ga 1995. aastal s\xc3\xbcndis Erakond Isamaaliit, mille liige oli Kalle J\xc3\xbcrgenson kuni liitumiseni Erakonnaga Res Publica 2006. Kalle J\xc3\xbcrgenson on moodustunud konservatiivse erakonna Isamaa ja Res Publica Liit liige._NEWLINE_Augustis 1989 juhtis Kalle J\xc3\xbcrgenson N\xc3\xb5o Eesti Kodanike Komitee asutamist ning oli 1992. aastal selle esimees ja aktiivne Eesti Vabariigi \xc3\xb5igusj\xc3\xa4rgsete kodanike registreerija Eesti Kongressi valimisteks._NEWLINE_Aastatel 1990\xe2\x80\x931992 oli ta Tartu maakonna kodanike komitee esimees ja Eesti Kongressi ettevalmistamisega tegeleva Kodanike Peakomitee liige._NEWLINE_Aastal 1990 valiti ta Eesti Kongressi liikmeks ja ta oli k\xc3\xb5igi Eesti Komitee koosseisude liige. Aastatel 1991\xe2\x80\x931992 juhtis ta Eesti Komitee loodud Kodakondsus- ja Migratsiooniameti Tartu osakonda._NEWLINE_Aastatel 1991\xe2\x80\x931992 oli ta N\xc3\xb5o vallavanem._NEWLINE_Aastatel 1991\xe2\x80\x931992 kuulus Kalle J\xc3\xbcrgenson Eesti Kongressi poolt valituna ja \xc3\x9clemn\xc3\xb5ukogu poolt moodustatud P\xc3\xb5hiseadusliku Assamblee koosseisu. P\xc3\xb5hiseaduslikus Assamblees juhtis p\xc3\xb5hiseaduse kohalike omavalitsuste peat\xc3\xbckki (XIV peat\xc3\xbckk) koostavat toimkonda. P\xc3\xb5hiseadusliku Assamblee tegevuse l\xc3\xb5puosas juhtis \xc3\xbchiskonnas palju poleemikat tekitanud p\xc3\xb5hiseaduse rakenduss\xc3\xa4tteid v\xc3\xa4ljat\xc3\xb6\xc3\xb6tavat toimkonda._NEWLINE_Kalle J\xc3\xbcrgenson valiti 1992. aastal Eesti Kristlik-Demokraatliku Erakonna liikmena Isamaa nimekirjas VII Riigikokku ning 1999. aastal Isamaaliidu nimekirjas IX Riigikokku. Ta oli l\xc3\xbchiajaliselt ka VIII Riigikogu asendusliige. IX Riigikogus oli ta rahanduskomisjoni esimees._NEWLINE_Lisaks sellele oli ta aastatel 1993\xe2\x80\x931996 N\xc3\xb5o valla volikogu liige, 1996\xe2\x80\x931997 Tartu abilinnapea (linnamajandus ja linnavara), 1998\xe2\x80\x931999 Elva linnapea ja 1999\xe2\x80\x932002 Elva linnavolikogu liige.\n_START_SECTION_\nTunnustused\n_START_PARAGRAPH_\nAastal 2001 sai ta Riigivapi III klassi teenetem\xc3\xa4rgi._NEWLINE_Novembris 2009 sai ta Poola taass\xc3\xbcnni ordeni.\n_START_SECTION_\nIsiklikku\n_START_PARAGRAPH_\nKalle J\xc3\xbcrgenson on abielus ja tal on kolm poega. Vanem poeg Markus J\xc3\xbcrgenson m\xc3\xa4ngib jalgpalliklubi FC Flora p\xc3\xb5hikoosseisus. Noorim poeg Joonatan J\xc3\xbcrgenson on eesti klassikaline pianist._NEWLINE_Isa Aksel J\xc3\xbcrgenson (1926\xe2\x80\x931985) oli Tallinna Pol\xc3\xbctehnilise Instituudi ehitusmehaanika kateedri dotsent ja tunnustatud tugevus\xc3\xb5petuse asjatundja._NEWLINE_Toivo J\xc3\xbcrgenson on Kalle J\xc3\xbcrgensoni vend.'